Fredag herjet vinden på Østlandet, og årets første høststorm satt spor. Trær falt over flere strømlinjer og master knakk. Over 30 000 på Østlandet mistet strømmen samtidig.

– Vi har veldig mange høyspentfeil, sa kommunikasjonssjef hos Hafslund Nett, Morten Schau til NRK fredag kveld.

I løpet av lørdagen har over hundre operatører vært ute og jobbet med å få strømmen tilbake.

Lørdag ettermiddag var antall strømløse 1850.

Schau sier til NRK at de håper å få strømmen tilbake hos yttligere tusen hustander i løpet av kvelden.

– Vi har jobbet i hele natt, og jobber fortsatt jevnt og trutt med å rette feilene, sier Schau.

Kan vare i flere dager

Det er Romerikes Blad som omtalte saken først.

Hafslund satte inn 70 ekstra personer fredag på grunn av det varslede uværet, og har til sammen 100 personer ute og inne på jobb.

– Det er svært krevende arbeidsforhold i dette været. Vi skal jobbe for å rette alle feilene, men det kan ikke gå utover sikkerheten til våre ansatte, sier Schau.

LANG TID: Informasjonssjef i Hafslund, Morten Schau, frykter det vil ta opptil en uke før alle har fått strømmen tilbake. Foto: Hafslund

Han frykter det vil ta lang tid før alle får tilbake strømmen. I verste fall en uke før den siste får tilbake strømmen.

Schau sier de holder kundene oppdaterte per sms.

– Jeg skjønner at kundene er i en frustrerende og vanskelig situasjon. Vi håper at dette skal løse seg så fort som mulig, sier han.

– Vær forsiktige

Ikke siden ekstremværet Dagmar i 2011 har Hafslund hatt så mange høyspentfeil.

Schau oppfordrer også alle til å være forsiktige hvis det ligger ledninger nede på bakken, som i verste fall kan være høyspentledninger.

– Vi frykter at strømførende ledninger har falt ned. Da må folk for guds skyld holde seg unna dem og ringe til den døgnbemannede sentralen og varsle om det, sier han.